En fiskekutter stødte natten til onsdag på grund ved Hirtshals Havn. Kutteren sejlede ind på molen øst for havnen. Politiet og beredskabet modtog meldingen klokken 3 og sendte hurtigt en redningsaktion i gang, fortæller vagtchef ved Nordjyllands Politi, Jesper Sørensen. Der blev sendt både redningshelikopter og redningsbåde afsted, men da redningsfolkene nåede frem, havde skibsføreren reddet sig selv i land via molen. Skipperen var ifølge Jesper Sørensen uskadt, da beredskabet nåede frem til ham, men de havde en begrundet mistanke om, at manden var beruset, hvorfor han blev taget med til sygehuset for at få taget en blodprøve. Fiskekutteren er delvis sunket og ligger fortsat på ydersiden af den østlige mole i Hirtshals Havn. Den forventes bjærget i løbet af onsdag.

Referat:
Skipperen reddede sig selv i land, men politiet mistænker, at manden var beruset.